b"\n_START_ARTICLE_\nLafayette McLaws\n_START_SECTION_\nTidlige \xc3\xa5r\n_START_PARAGRAPH_\nMcLaws var f\xc3\xb8dt i Augusta i Georgia. Han tog eksamen fra West Point i 1842 og gjorde tjeneste som infanteriofficer i den Mexicansk-amerikanske krig. Derefter var han i Vesten, hvor han deltog i Utah krigen, hvor en mormonsk opstand blev sl\xc3\xa5et ned. Mens han var posteret i Jefferson Barracks i Missouri, giftede han sig med Emily Allison Taylor, miece af general Zachary Taylor.\n_START_SECTION_\nBorgerkrigen\n_START_PARAGRAPH_\nVed starten af borgerkrigen tr\xc3\xa5dte han ud af Unionsh\xc3\xa6ren, hvor han var kaptajn. McLaws blev udn\xc3\xa6vnt til major i Sydstaternes h\xc3\xa6r. Han blev hurtigt forfremmet til oberst for 10. Georgia infanteri regiment, og hurtigt derefter til brigadegeneral med kommando over f\xc3\xb8rst en brigade og derefter en division i Syv dages slaget. Den 23. maj 1862 blev han udn\xc3\xa6vnt til generalmajor. Han kom til James Longstreets korps i Army of Northern Virginia, som kommand\xc3\xb8r for 1. Division og blev ved Longstreet i det meste af krigen._NEWLINE_Under Robert E. Lee's Marylandkampagne i 1862, blev McLaws's division udskilt fra resten af korpset, samarbejdede med generalmajor Stonewall Jackson, og erobrede Maryland Heights i Slaget ved Harpers Ferry. Han marcherede sin division til Sharpsburg, og forsvarede West Woods i Slaget ved Antietam. Lee var skuffet over McLaws's sene ankomst til slagmarken. I slaget ved Fredericksburg, var McLaws' division en af de, som forsvarede Marye's Heights, og han gjorde Lee tilfreds med sin solide forsvarsindsats._NEWLINE_I Slaget ved Chancellorsville k\xc3\xa6mpede McLaws direkte under Lee, mens resten af korpset var sendt p\xc3\xa5 en opgave ved Suffolk i Virginia. Den 3. maj 1863 sendte Lee McLaws's division af sted for at stoppe Unionens VI Corps under Geneneralmajor John Sedgwick fra at rykke frem mod Lee's bagland. Han l\xc3\xb8ste denne opgave, men Lee var skuffet over at McLaws ikke havde angrebet mere aggressivt og gjort st\xc3\xb8rre skade p\xc3\xa5 Sedgwick's corps, frem for at lade ham undslippe over Rappahannock floden. Da Lee reorganiserede sin h\xc3\xa6r efter at Jackson var blevet d\xc3\xb8deligt s\xc3\xa5ret ved Chancellorsville, anbefalede Longstreet sin underordnede som en af de to nye korpskommand\xc3\xb8rer, men de blev begge skuffede, da Lee valgte Richard S. Ewell og A.P. Hill i stedet. McLaws bad om at blive overf\xc3\xb8rt til anden tjeneste, men det blev afsl\xc3\xa5et._NEWLINE_Under Slaget ved Gettysburg den 2. juli 1863, kommanderede McLaws den anden division som skulle frem i Longstreet's massive angreb p\xc3\xa5 Unionens venstre flanke. Han opn\xc3\xa5ede en stor succes (med store tab til f\xc3\xb8lge) i omr\xc3\xa5derne som kaldes Wheatfield og Peach Orchard (hvedemarken og ferskenlunden), men h\xc3\xa6ren som helhed var ikke i stand til at presse Unionen ud af dens stillinger p\xc3\xa5 Cemetery Ridge. Hans division deltog ikke i Pickett's Charge den n\xc3\xa6ste dag, selv om det var Longstreet, som havde kommandoen over angrebet._NEWLINE_McLaws fulgte med Longstreet's korps til Tennessee for at komme general Braxton Bragg's h\xc3\xa6r til hj\xc3\xa6lp. Hans k\xc3\xa6r ankom for sent til at hj\xc3\xa6lpe i Slaget ved Chickamauga og Slaget ved Chattanooga. I Knoxville kampagnen lod Longstreet McLaws afl\xc3\xb8se efter det mislykkede angreb p\xc3\xa5 Fort Sanders. Longstreet mente, at McLaws ikke havde forberedt angrebet tilstr\xc3\xa6kkeligt. En unders\xc3\xb8gelsesdomstol frifandt McLaws for de fleste anklager, men det kr\xc3\xa6vede indgriben fra Jefferson Davis f\xc3\xb8r han fik sin kommando tilbage. Naturligt nok var hans forhold til Longstreet \xc3\xb8delagt. Han forlod korpset, og da Lee ikke ville have ham til at kommandere i Virginia blev han sendt til Georgia hvor han forg\xc3\xa6ves forsvarede Savannah mod generalmajor Shermans march mod havet. McLaws overgav sig sammen med Joseph E. Johnston's h\xc3\xa6r i North Carolina den 26. april 1865.\n_START_SECTION_\nEfter krigen\n_START_PARAGRAPH_\nEfter krigen arbejdede McLAws i forsikringsbranchen, var postmester i Savannah og var aktiv i Sydstatsveteranernes organisationer. Trods sine uoverensstemmelser med Longstreet under krigen forsvarede McLaws til at begynde med Longstreet mod Jubal A. Early og andres fors\xc3\xb8g p\xc3\xa5 at tilsvine ham. Kort f\xc3\xb8r sin d\xc3\xb8d \xc3\xa6ndrede han opfattelse om Lost Cause bev\xc3\xa6gelsen og han begyndte at tale om Longstreet's fejltagelser ved Gettysburg._NEWLINE_Lafayette McLaws d\xc3\xb8de i Savannah og ligger begravet der i i Laurel Grove Cemetery. Han er den posthume forfatter af A Soldier's General: The Civil War Letters of Major General Lafayette McLaws (2002)."